CELEX: 32016D0714
Language: hr
Date: 2016-05-11 00:00:00
Title: Provedbena odluka Komisije (EU) 2016/714 оd 11. svibnja 2016. o produljenju djelovanja koje je Nizozemska poduzela za stavljanje na raspolaganje na tržištu i uporabu biocidnih proizvoda VectoBacWG i Aqua-K-Othrine u skladu s člankom 55. stavkom 1. Uredbe (EU) br. 528/2012 Europskog parlamenta i Vijeća (priopćeno pod brojem dokumenta C(2016) 2682)

13.5.2016   
            
            
               HR
            
            
               Službeni list Europske unije
            
            
               L 125/14
            
         PROVEDBENA ODLUKA KOMISIJE (EU) 2016/714
   оd 11. svibnja 2016.
   o produljenju djelovanja koje je Nizozemska poduzela za stavljanje na raspolaganje na tržištu i uporabu biocidnih proizvoda VectoBacWG i Aqua-K-Othrine u skladu s člankom 55. stavkom 1. Uredbe (EU) br. 528/2012 Europskog parlamenta i Vijeća
   
      
         (priopćeno pod brojem dokumenta C(2016) 2682)
      
   
   (Vjerodostojan je samo tekst na nizozemskom jeziku)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 528/2012 Europskog parlamenta i Vijeća od 22. svibnja 2012. o stavljanju na raspolaganje na tržištu i uporabi biocidnih proizvoda (1) (dalje u tekstu: „Uredba”), a posebno njezin članak 55. stavak 1.,
   budući da:
   
               (1)
            
            
               U skladu s člankom 55. stavkom 1. prvim podstavkom Uredbe, Nizozemska je 7. listopada 2015. donijela odluku da privremeno, do 1. studenoga 2015., dopusti stavljanje na raspolaganje na tržištu biocidnih proizvoda VectoBacWG i Aqua-K-Othrine za suzbijanje ličinki i odraslih jedinki invazivnih vrsta egzotičnih komaraca Aedes albopictus i Aedes japonicus (dalje u tekstu „komarci”) i njihovu uporabu od strane ovlaštenih korisnika. S obzirom na to da je sezona komaraca završila, nije bilo razloga za produljenje dozvole tijekom zime. Nizozemska je u skladu s člankom 55. stavkom 1. drugim podstavkom Uredbe bez odlaganja obavijestila Komisiju i ostale države članice o djelovanju i razlozima njegova poduzimanja.
            
         
               (2)
            
            
               VectoBacWG sadržava aktivnu tvar Bacillus thuringiensis subsp. israelensis, serotip H14, soj AM65-52 (dalje u tekstu: „Bacillus thuringiensis israelensis”), a Aqua-K-Othrine aktivnu tvar deltametrin, obje namijenjene uporabi u vrsti proizvoda 18 kako je utvrđeno u Prilogu V. Uredbi. Prema informacijama koje je dostavila Nizozemska, privremena mjera bila je potrebna radi zaštite javnog zdravlja jer ti komarci, koji su u Nizozemskoj pronađeni u prostorima društava koja trguju gumama, na grobljima i u javnim gradskim vrtovima, mogu biti prijenosnici tropskih bolesti kao što su denga i groznica chikungunya. Trebalo bi u što je moguće većoj mjeri i što prije spriječiti njihovo moguće širenje.
            
         
               (3)
            
            
               Komisija je 12. siječnja 2016. primila zahtjev Nizozemske da donese odluku o mogućnosti produljenja mjere u skladu s člankom 55. stavkom 1. trećim podstavkom Uredbe. Zahtjev je podnesen zbog bojazni da u protivnom 1. travnja 2016., kada se očekuje početak nove sezone komaraca, u Nizozemskoj neće biti dostupni odgovarajući alternativni proizvodi za suzbijanje komaraca prijenosnika.
            
         
               (4)
            
            
               Obje aktivne tvari, Bacillus thuringiensis israelensis i deltametrin (br. EZ 258-256-6, CAS br. 52918-63-5), ocijenjene su u okviru programa rada za sustavni pregled svih aktivnih tvari koje su prisutne na tržištu 14. svibnja 2000., kako je utvrđeno u članku 89. Uredbe.
            
         
               (5)
            
            
               Nakon što su odobrene obje aktivne tvari podneseni su zahtjevi za prvo odobrenje VectoBacWG-a u Grčkoj i Aqua-K-Othrina u Francuskoj, u skladu s člankom 89. stavkom 3. drugim podstavkom Uredbe, koji su još u postupku ocjenjivanja. Očekuje se da će nakon što Grčka i Francuska izdaju odobrenja uslijediti zahtjevi za sekvencijalno međusobno priznavanje u Nizozemskoj u skladu s člankom 33. Uredbe.
            
         
               (6)
            
            
               Europski centar za sprečavanje i kontrolu bolesti potvrdio je da je došlo do dramatičnog širenja komaraca u cijelom svijetu, osobito kao posljedica ljudskog djelovanja, zbog čega bi mogli postati ozbiljna prijetnja zdravlju.
            
         
               (7)
            
            
               Dok se čeka odobrenje VectoBacWG-a i Aqua-K-Othrina u Nizozemskoj u skladu s člankom 33. Uredbe, primjereno je omogućiti Nizozemskoj produljenje privremene mjere za najviše 550 dana.
            
         
               (8)
            
            
               Mjere predviđene ovom Odlukom u skladu su s mišljenjem Stalnog odbora za biocidne proizvode,
            
         DONIJELA JE OVU ODLUKU:
   Članak 1.
   U skladu s člankom 55. stavkom 1. Uredbe (EU) br. 528/2012, Nizozemska može za najviše 550 dana produljiti djelovanje za stavljanje na raspolaganje na tržištu i uporabu VectoBacWG-a koji sadržava Bacillus thuringiensis israelensis i Aqua-K-Othrina koji sadržava deltametrin (br. EZ 258-256-6, CAS br. 52918-63-5) za vrstu proizvoda 18 prema definiciji iz Priloga V. Uredbi (insekticidi, akaricidi i proizvodi za suzbijanje drugih člankonožaca) za suzbijanje komaraca prijenosnika.
   Članak 2.
   Tijekom provedbe djelovanja iz članka 1. Nizozemska mora osigurati da se uporaba navedenih proizvoda provodi pod nadzorom nadležnog tijela te da proizvode upotrebljavaju isključivo ovlašteni korisnici.
   Članak 3.
   Ova je Odluka upućena Kraljevini Nizozemskoj.
   
      Sastavljeno u Bruxellesu 11. svibnja 2016.
      
         
            Za Komisiju
         
         Vytenis ANDRIUKAITIS
         
            Član Komisije
         
      
   
   
      (1)  SL L 167, 27.6.2012., str. 1.